เจเนรัลอะทอมิกส์ MQ-9 รีปเปอร์

**เจเนรัลอะทอมิกส์ MQ-9A รีปเปอร์** (General Atomics MQ-9A Reaper) บ้างเรียกว่า **ฟรีเดเตอร์บี** (Predator B) คือโดรนเพดานบินปานกลางระยะทำการนาน สามารถปฏิบัติการได้ทั้งแบบควบคุมจากระยะไกลหรือบินอัตโนมัติ พัฒนาโดยบริษัท General Atomics Aeronautical Systems ของสหรัฐ โดยมีเป้าหมายหลักเพื่อใช้งานในกองทัพอากาศสหรัฐ MQ-9 และอากาศยานไร้คนขับรุ่นอื่น มักถูกจัดประเภทโดยกองทัพอากาศสหรัฐว่าเป็น อากาศยานบังคับจากระยะไกล (Remotely Piloted Aircraft) เพื่อเน้นย้ำว่ามีการควบคุมโดยมนุษย์จากสถานีภาคพื้นดิน ไม่ใช่ระบบอัตโนมัติเต็มรูปแบบ

MQ-9A รีปเปอร์ มีขนาดใหญ่ขึ้น หนักขึ้น และมีสมรรถนะสูงกว่ารุ่นก่อนหน้าอย่าง MQ-1 พรีเดเตอร์ โดยยังสามารถใช้ระบบควบคุมภาคพื้นเดียวกันได้ จุดเด่นสำคัญคือการติดตั้งเครื่องยนต์เทอร์โบพร็อพ ให้กำลัง 950 แรงม้า ซึ่งมีพลังมากกว่าเครื่องยนต์ลูกสูบของ MQ-1 พรีเดเตอร์ ที่มีกำลังเพียง 115 แรงม้า ความได้เปรียบนี้ทำให้ MQ-9 สามารถบรรทุกอาวุธได้มากกว่า MQ-1 ถึง 15 เท่า และมีความเร็วปฏิบัติการสูงกว่าประมาณสามเท่า

จนถึงกลางปี 2021 กองทัพอากาศสหรัฐมีการใช้งาน MQ-9 มากกว่า 300 ลำ และมีหลายลำที่ได้รับการปรับปรุงติดตั้งอุปกรณ์รุ่นใหม่ เพื่อเพิ่มขีดความสามารถในการปฏิบัติการในสถานการณ์การรบระดับสูง นอกจากนี้ MQ-9 รุ่นที่ผลิตใหม่ทั้งหมดจะได้รับการติดตั้งระบบที่ได้รับการปรับปรุงเหล่านี้เป็นมาตรฐาน อายุการใช้งานของฝูง MQ-9 ได้รับการประเมินว่าจะสิ้นสุดลงราวปี 2035 ซึ่งสะท้อนถึงการวางแผนเปลี่ยนผ่านไปสู่โดรนรุ่นใหม่ที่มีขีดความสามารถสูงกว่า ราคาเฉลี่ยต่อเครื่องของ MQ-9  ในปี 2023 อยู่ที่ประมาณ 33 ล้านดอลลาร์สหรัฐ ซึ่งถือว่ามีความคุ้มค่าเมื่อเทียบกับความสามารถด้านอาวุธและภารกิจลาดตระเวนที่รองรับได้หลากหลาย นอกจากการใช้งานในกองทัพอากาศสหรัฐแล้ว MQ-9 ยังถูกนำไปใช้งานโดยกรมศุลกากรและรักษาชายแดนสหรัฐ เพื่อเฝ้าระวังชายแดน และยังถูกจัดหาประจำการโดยกองทัพของนานาประเทศซึ่งเป็นพันธมิตรของสหรัฐ

## MQ-9B สกายการ์เดียน/ซีการ์เดียน
**MQ-9B สกายการ์เดียน/ซีการ์เดียน** (MQ-9B SkyGuardian/SeaGuardian) เป็นรุ่นพัฒนาต่อยอดจาก MQ-9A ที่ได้รับการออกแบบให้มีสมรรถนะสูงขึ้น MQ-9B ถูกออกแบบใหม่ให้มีอายุโครงสร้างยาวนานกว่า 40,000 ชั่วโมงบิน ซึ่งมากกว่ารุ่น MQ-9A เป็นเท่าตัว นอกจากนี้ยังติดตั้งระบบป้องกันน้ำแข็งและระบบป้องกันฟ้าผ่า ทำให้บินได้ในทุกสภาพอากาศ ขณะที่ MQ-9A ยังคงมีข้อจำกัดในการบินในบางสภาวะ 

MQ-9B ยังได้รับการรับรองตามมาตรฐาน NATO STANAG 4671 ทำให้สามารถบินร่วมกับอากาศยานพาณิชย์ในน่านฟ้าพลเรือนได้อย่างถูกต้องตามกฎหมาย ขณะที่ MQ-9A ใช้งานได้เฉพาะในน่านฟ้าทางทหารเท่านั้น ความสามารถนี้ทำให้ MQ-9B ถูกออกแบบมาเพื่อสนับสนุนการลาดตระเวนทั้งในเชิงทหารและพลเรือน โดยเฉพาะด้านการเฝ้าระวังทางทะเล

MQ-9B มีการปรับปรุงเซ็นเซอร์และระบบสื่อสารให้ทันสมัยกว่าเดิม สามารถทำงานร่วมกับแพลตฟอร์มอื่น เช่น MQ-4C ไทรตัน หรือ P-8 Poseidon ได้อย่างมีประสิทธิภาพ รุ่น SeaGuardian ยังเพิ่มขีดความสามารถด้านสงครามต่อต้านเรือดำน้ำ โดยติดตั้งเรดาร์ตรวจการณ์ทางทะเลและสามารถปล่อยเครื่องทุ่นเสียง (sonobuoy) ได้ขณะที่ MQ-9A ถูกออกแบบมาเน้นภารกิจลาดตระเวนและโจมตีพื้นดินเป็นหลัก

### MQ-9B AEW
เป็นพัฒนาต่อยอดจาก MQ-9B สกายการ์เดียน/ซีการ์เดียน โดยเปลี่ยนบทบาทจากการโจมตีภาคพื้นสู่การทำหน้าที่อากาศยานเตือนภัยล่วงหน้าทางอากาศ MQ-9B AEW ติดตั้งกระเปาะเรดาร์ Erieye-ER ของ Saab ทำให้โดรนนี้ทำหน้าที่ใกล้เคียงกับเครื่องบินเตือนภัยล่วงหน้าขนาดใหญ่ แต่มีต้นทุนและความเสี่ยงต่ำกว่าเนื่องจากไม่ใช้ลูกเรือ

## คุณลักษณะ (MQ-9A รีปเปอร์)
ข้อมูลจาก USAF Fact Sheet, Globalsecurity.org
thumb|right|เครื่องยนตร์เทอร์โบพรอพของฮันนีเวลล์
thumb|ขณะกำลังแท็กซี่

### ข้อมูลทั่วไป
* **นักบิน:** ไม่มี (ควบคุมโดยเจ้าหน้าที่สองนายบนภารพื้นดิน)
* **ความยาว:** 11 เมตร
* **ความกว้างปีก:** 20 เมตร
* **ความสูง:** 3.81 เมตร
* **[[น้ำหนักตัวเปล่า]]:** 2,223 กิโลกรัม
* **[[น้ำหนักสูงสุดในการขึ้นบิน]]:** 4,760 กิโลกรัม
* **ความจุเชื้อเพลิง:** 1,800 กิโลกรัม
* **น้ำหนักบรรทุก:** 1,700 กิโลกรัม
* **เครื่องยนต์:** เทอร์โบพร็อพ Honeywell TPE331-10 จำนวนหนึ่งหน่วย
* **ให้กำลัง:** 900 แรงม้า (671 กิโลวัตต์) พร้อมระบบควบคุมอิเล็กทรอนิกส์ (DEEC)
* **ความเร็วสูงสุด:** 482 กม/ชม. (260 น็อต)
* **ความเร็วปฏิบัติการ:** 313 กม/ชม. (169 น็อต)
* **พิสัยบิน:** 1,900 กิโลเมตร (1,000 ไมล์ทะเล)
* **ระยะเวลาบินต่อเนื่อง:** 27 ชั่วโมง
* **เพดานบินใช้งาน:** 15,420 เมตร
* **ระดับความสูงปฏิบัติการ:** 7,500 เมตร

### ระบบอาวุธ
* **ตำบลติดอาวุธ:** 7 จุด
** รับน้ำหนักได้สูงสุด 680 กิโลกรัมที่ตำบลติดอาวุธในปีกด้านใน (2 จุด)
** รับน้ำหนักได้สูงสุด 340 กิโลกรัมที่ตำบลติดอาวุธกลางปีก (2 จุด)
** รับน้ำหนักได้สูงสุด 68 กิโลกรัมที่ตำบลติดอาวุธปลายปีก (2 จุด)
* **ทางเลือกติดอาวุธ**
** AGM-114 เฮลไฟร์ สูงสุด 8 ลูก 
** หรือ เฮลไฟร์ 4 ลูก + GBU-12 Paveway II (500 ปอนด์) 2 ลูก
** หรือ เฮลไฟร์ 4 ลูก + GBU-38 JDAM (500 ปอนด์) 2 ลูก

### ระบบเอวิโอนิก
* เรดาร์ AN/APY-8 Lynx II
* ระบบติดตามเป้าหมาย AN/DAS-1 MTS-B

## อ้างอิง

## แหล่งข้อมูลอื่น

* MQ-9 Predator Factsheet บนเว็บไซต์กองทัพอากาศสหรัฐ
* General Atomics Aeronautical Systems YMQ-9 Reaper บนเว็บไซต์พิพิธภัณฑ์กองทัพอากาศสหรัฐ

หมวดหมู่:อากาศยานทางการทหารไร้คนขับของสหรัฐ
หมวดหมู่:อากาศยานไร้คนขับ